CENเพิ่มเป้าโตลุยเก็งหุ้นUWCเงินล้นรุกลงทุน
CEN จูงลูก UWC วิ่ง รับปีนี้โตกระฉูด ขยับเป้ารายได้โต 20-30% เงินสดล้นมือ เตรียมหาช่องทางลงทุน
21 พ.ค. 2556

CEN จูงลูก UWC วิ่ง รับปีนี้โตกระฉูด ขยับเป้ารายได้โต 20-30% เงินสดล้นมือ เตรียมหาช่องทางลงทุน 
ราคาหุ้นบริษัท แคปปิทอล เอ็นจิเนียริ่ง เน็ตเวิร์ค (CEN) และบริษัท เอื้อวิทยา (UWC) ปรับตัวขึ้นแรงต่อเนื่อง ท่ามกลางมูลค่าซื้อขายหนาแน่น โดย CEN ขึ้นไปสูงสุด 5.50 บาท และปิด 5.20 บาทเพิ่มขึ้น 0.15 บาท มูลค่าซื้อขาย 577.70 ล้านบาท 
สำหรับ UWC ราคาขึ้นไปสูงสุด 4.12 บาท ปิดที่ 4.02 บาท เพิ่มขึ้น 0.72 บาท หรือ 21.82% มูลค่าซื้อขาย 266.92 ล้านบาท ซึ่งราคาหุ้นที่ปรับตัวขึ้นแรง ท่ามกลางกระแสข่าวการซื้อกิจการบริษัทในตลาดหลักทรัพย์กระตุ้นการเก็งกำไร
นายวุฒิชัย ลีนะบรรจง ประธานกรรมการบริหาร บริษัท CEN กล่าวว่า ราคาหุ้น CEN ที่ปรับตัวสูงขึ้น คาดว่าเกิดจากผลประกอบการไตรมาส 1/2556 ที่ออกมาดีมาก หรือ 100% ของทั้งปี 2555 เนื่องจาก CEN เป็นบริษัทโฮลดิ้งส์ที่ลงทุนในบริษัทย่อย 5 บริษัท และได้รับประโยชน์จากการลงทุนในบริษัทย่อยทั้ง 5 บริษัท 
ขณะที่ผลดำเนินงานไตรมาส 2 คาดดีต่อเนื่องตามอุตสาหกรรมที่ยังดี ทั้งการก่อสร้าง อสังหาริมทรัพย์ และโครงการภาครัฐ เอื้อผลประกอบการบริษัทย่อย เช่น UWC ที่มีงานสายส่งไฟฟ้าแรงสูงในมือ 600 ล้านบาท และมีงานใหญ่รอประมูลให้จบในปีนี้หลายงาน ตั้งเป้ารายได้ปีนี้เติบโตจากปีก่อนไม่น้อยกว่า 20% ซึ่งเป็นการขยับเป้ารายได้เพิ่มขึ้นจากเดิมที่คาดว่าโต 15% จากปีก่อนที่มีรายได้ 2,030 ล้านบาท 
“CEN เป็นโฮลดิ้งส์เชี่ยวชาญการลงทุนต่อยอดได้ มีการวางนโยบายการลงทุนให้เติบโต มีการลงทุนในหลายๆ ธุรกิจ ไม่ได้ฟิกซ์อยู่ในธุรกิจใดธุรกิจหนึ่ง ปัจจุบันมีเงินสดในมือหลายร้อยล้านบาท” นายวุฒิชัย กล่าว
ด้านหุ้น UWC ที่มีกระแสข่าวลือการเข้าซื้อกิจการบริษัทในตลาดหุ้นนั้น นายวุฒิชัย กล่าวว่า ขึ้นกับที่ประชุมคณะกรรมการและผู้ถือหุ้น ขณะนี้ไม่สามารถเปิดเผยรายละเอียดได้ แต่เป็นธุรกิจที่เป็นผลดีและเอื้อธุรกิจกับ UWC